રવિવારે વિજાપુરમાં 27 કડવા પાટીદાર સમાજની વાડીમાં યોજાયેલી બેઠકમાં તાલુકાના 200થી વધુ પાટીદાર આગેવાનો હાજર રહ્યા હતા. જેમાં વિજાપુર તાલુકા પાસના કન્વીનર દિપક પટેલ, અભિષેક પટેલ સહિત પાટીદાર આંદોલન સાથે સંકળાયેલા આગેવાનોએ રાજ્ય સરકાર દ્વારા જાહેર કરાયેલી 10 ટકા ઈબીસી અનામતને છેતરામણી લોલીપોપ ગણાવી હતી. આ બેઠકમાં ચર્ચાવિચારણા કરીને પાટીદાર અનામત આંદોલનની આગામી રણનિતી નક્કી કરાઈ હતી. જેમાં તાલુકામાં ગામેગામ 10 ટકા ઈબીસી અનામતને લોલીપોપ હોવાની જાણકારી આપતા બેનરો લગાવવા, આ અંગે સમાજમાં જાગૃતિ લાવવા પાટીદાર સમાજની બાઈક રેલી તથા યુવા સંમેલન યોજીને ઈબીસી અનામતનો વિરોધ કરવાનો નિર્ણય કરાયો હતો.